दो महीने बाद वापस आकर जब मैंने अपने बेडरूम की खिड़की खोली तो मेरी चीख निकल गई । सामने न तो कोई पेड़ था, न हरियाली थी और न ही कोई पक्षी। सारी जमीन खुदी पड़ी थी और जगह-जगह लोहे की छड़, सीमेन्ट के बोरे और बड़ी बड़ी मशीनें रखी थीं। पता चला कि जमीन बिक गयी है और बहुत बड़ा अपार्टमेंट बनने वाला है। मैं तो लगभग रो पड़ी, मन व्याकुल हो उठा कि मेरे प्यारे मूक साथी कहाँ गये होंगे। उन कबूतरों को याद करके मेरी आँखों में आँसू भर गये।क्यों मनुष्य इतना पैसों के लिए पागल है कि उसे ना तो हरियाली दिखती है ना ही जीव-जन्तुओं का बसेरा ? इन मूक जीवों का बसेरा उजाड़ कर लोगों को घर बेचा जाएगा, भला ऐसा घर किस काम का ? किसी जीव की खुशियाँ अंडों से बाहर आने वाली थीं, जब कटे पेड़ के साथ उनका घोंसला इतनी ऊँचाई से गिरा होगा तो उन मासूम कबूतरों को कैसा लगा होगा? सोचकर मैं रो पड़ी। हर वक्त चहकने वाला माहौल मेरी सिसकियों में डूब रहा था। तभी मुझे गुड़ गुड़ की आवाज सुनाई दी। एक पल तो लगा कि भ्रम है पर अगले पल जब नीचे झाँक कर देखा तो मेरी बाँछे खिल गयीं। एक टूटी सी टोकरी जो मेरे छज्जे पर गिर पड़ी थी, अब कबूतरों का बसेरा बन गयी थी। बाकी पक्षी तो बसेरा लेने इधर -उधर चले गए थे पर उन कबूतरों ने अपने घोंसले को मेरे छज्जे पर उस टोकरी में शिफ्ट कर लिया था। उसमें से दो नन्हें- नन्हें बच्चे बड़ी मासूमियत से मुझे देख रहे थे। मेरी खुशी का तो ठिकाना नहीं रहा। मैंने मन ही मन भगवान को धन्यवाद कहा और आँसू भरी आँखों से उनके लिये दाने का इन्तजाम करने के लिए चल पड़ी।आज मुझे भी पंख मिल गये थे।